《大水行》
宋代·王炎

屯云墨色日将暮，晦明挥霍雨如注。
水声夜半摇匡床，平旦出如吁可畏。
盘涡溔瀁吞边旁，悍流汹涌行中央。
日中雨复绠縻下，沟塍水跃皆浑黄。
黑风拗怒雷击地，浪头起立三丈强。
杈枒老木根株拔，崚嶒古屋椽桷裂。
快马万蹄迸突而凭凌，灵鼍百面澒洞而砅砰。
锐兵鏖战城栅倒，猛虎嗥吼崖谷崩。
旁观气夺目力眩，濒流上下俱不宁。
升高辟害叫舟楫，篙工倚柂不敢行。
寂寥向晚颇衰落，断霞返照回新晴。
鸟飞不尽天界阔，苍烟淡淡山青青。
衔杯引满幸无恙，收召魂魄犹屏营。
往年秋水沈半壁，阖如九死得一生。
今日思之痛方定，一见洪波心震惊。
吾闻山挟河回冲底柱，峡束江盘投滟澦。
鱼龙百怪家其中，风涛暴横无终穷。
小溪常时清且浅，漪涟不动平于板。
浅津可涉深可梁，一旦沸腾能漭茫。
传闻溃渱山裂破，黑蛟夜出作奇祸。
抉崖走石势力粗，十家六七无室庐。
百年枯冢尚漂泊，变生仓卒人为鱼。
君不见去年四月不雨至七月，涧谿一线断绝。
川居人曾死于暍，山居人今死于溺。
下田黄尘曾蓬勃，高田白沙今障没。
呜呼灾害何其频，勦民之命谁肯任。
勦民之命谁肯任，苍天苍天实照临。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。